SON'VARACHIM SUNGTTAM:
Ghorachea ghotterantlim ami panch zonn bhurgim. Mhojea fattlea teg bhoinnam fattlo bhav. To aiz kuddinuch nhoi, monan-ui vaddla. To lhanacho vhodd zatana, xezarchea, tachech pirayeche cheddvanchea nanvan ami tachim khub fokannam kori. "XXX tuji vokol bori dista.... ", "XXX kodde tum kazar zatai mum? Borim sangatan tumi iskolak veta-yetat..." oxea utramni taka challovop aslo. Ami jitle-i pavtti taka toxim kiddoytalim, tednam tannem mukhamoll bhouch gombhir korun, 'strict' oxea tallean " hanv kazar zauncho nam, pulis zatolom" oxem sangop aslem. Ani tachi hi zap aikun, ami hans... hans... hanstalim. Punn tachi ti tednachi zap kednam-i hanv niyallunk bostam tednam, te zapentlea 'pulis' utrant khubxem kitem asa, oso pottak lagun sat somdiram poltoddi aslolo mhozo bhav somzotalo hem mhaka somzunk laglem.
 Tachea motan 'Pulis' mhonnlear podvedar. Tache kodde konnacheanuch zobordosti korunk zaina. Taka konnacheanuch halounk ani harounk zaina. Taka konnacheanuch add ghalunk zaina. Taka konnacheanuch hat lavunk zaina. Dusrea utramni, pulis mhonnlear 'strict' pranni, xist samballpi. To dusreank attapona ani khottem-vankddem adarunk sodtelea konnacheanuch tache bhiranti add vochunk zaina.
 Hoi. Kal meren pulis mhonnlear surokxechi moladik khunna oxech nodrentlean sogott polletale. Ani aiz? Aiz pulisanchi ti vollokuch bodol'lea. Khorem mhonnlear svota pulisamnich ti bodol'lea. Gõyant halinchea kallar prosar madeomantlean jeo gozali ami vachtanv-aikotanv tantuntlean pulisamni aplo svabhiman koso-kat khuntteak lamboyla ani ghannak dovorla to amkam dolle ani kan bhorun polleunk-aikunk mellta. Somaza sovem asloli apli zababdari aiz pulis samkech visrun geloleachi zanniv zata. Je pulis surokxeche bagechi khunna asle, tich bag aiz apunn zavun sabar kaideam add konsolltana dista. Kaide moddpachea prokoronnant svota tanchech hat tambdde aslole disun yeta. Ani hea karonnank lagun, aiz porjecho pulisamvelo visvas, suknnim uddun jitlim pois pavtat, tache poros-ui pois uddla. Ani uddun gelolo ho visvas porot jikun ghevpak sumara bhair moskil asa.
 Unchlea tea sokoilea panvddea meren zuttier aslolea pulisank khorem mhonnlear chaltea mon'xa poros 'moral' ani 'ethical' mulianche nodrentlean goroz tache poros unchlea panvddear dovrunk zai asle. Apli zutti zababdaren ani probhavik ritin pallunk pulis odhikareank porjecho visvas ani man zai asta. Ho visvas ani man zoddunk, pulis lokak apnnem survatek ghetlolea soputantlean ani 'ethics'-antlean sumara bhaili vatt meklli asa. Punn aiz pulisanchea somajik jivitachem chitr polletoch, somazachi seva korunk apnnem ghetlolo soput payma ponda mostilolo disun yeta. Apnnem somzum nastana ghetlolea soputacho porinnam' ho, oxench mhonnchem poddta.
 Adlea kallar pulis lok porjechi khorea orthan seva korche khatir kallzantlean soput ghetale, ani promannikponnan vavrun porjecho visvas zoddtale. Apleachem pod vaddche khatir, vo konnachi-i xabaski zoddche nodrentlean tannim aplem kam' korunk na. Tim podam ani xabaski tankam apo-ap favo zaleant....
 Osleach, promannik pulisanchi aiz amkam khori goroz asa!
 Posted by Goa-World. COM at 11:45 PM No comments:
SON'VARACHIM SUNGTTAM:
Kal sokallchi gozal. Moddganvchean Porvore poinn kortalom. Mhojech motor-saikolin. Mhoje sodanche gotin (speed) vetanam, mhojea fattlean yevpi dusre eke motor-saikolin mhaka fattim ghalo. To boroch mukhar pavlo tednam, taka Devuch pavlo mhonnonk zai! Fuddlean yevpi ttrok sumara bhailea nettan yetalo, tachea to ghansak sampoddpacho! Monant mhonnlem, ttrok cholovpeache besarmayek lagun, 1 tem 7 Janer, 2011 cholpi 22vea Rosto Surokxa Satolleant sonvsarantlo anik ek jiv unno zavpacho vattovlo!
 Aiz Gõychea rosteancher mottor-gaddio cholovpi khubxeank, aplea vangdda dusreanchea-i jivachi porva na mhunn dista. Ek pavtt tannim mottoram cholovpacho tabo ghetoch, puray sonvsarachim sutram aplea hatant aslolea vori te vagtat, ani sogllo sonvsar apleach hatant aslolea porim te gaddio choloytat. Fattim-fuddem porinnamancho vichar korinastana, apnnak zai toxe, rosten, yeradariche nem' khuntteak lavun, ekdom' bhann soddun te mottoram dhanvddaytat. Oxe poristhitint khubxe pavtti te lok aplo, ani guneanv naslolea her-ui lokancho jiv luksonn kortat.
 Dor vorsa sorkar 'Rosto Surokxechem Satollem' jahir korta. Punn tem jahirponn fokot 'oronneantlo tallo' zalolem dista. Sorkaran rostea surokxechim toslim kitlim-i satollim ani vorsam jahir kelim mhunn rosteancher kitem oxich surokxa ani xist yeta?
 Amchea Gõyant 'MARG' nanvachi ek osorkari sonvstha-i asa. Gõychea rosteancher surokxa ani xist vosche khatir hi sonvstha vavurta oxem mhunn uloytana aikunk yeta. Punn aiz Gõychea rosteancher ugtea dolleamni yeradarichi bexist ani sumara bhaile obsoeg pollelear, 'MARG'-ui Gõychea rosteancher xist haddpant unni poddlea kai kitem oso monant dubav yeta.
 Amchea rosteancher vevosthit ritin xist yevche khatir kaim zageancher yeradariche pulis ube aslole distat. Konn yeradariche kaide moddtat tankam talanv divnk. Anik khuim pavot zalear thoim 'Interceptor' gaddio ubeo korun porot yeradari pulis ube aslole distat! Ani itlem-i asun, Gõychea rosteancher xist yena ti pollevn vichitruch dista !
 Khuim kitem chukta? Kitem unnem poddta?
 Rosteancher xist haddpi odhikareamni ani osorkari sonvsthamni tem aplem karia mhunn mandun vavrak lagchem poddtolem. Hem karia chalik lavpachi tankam khori khuxi aschi poddtoli. Hem kam' omkeach satolleamni ani mhoineamni sompchem na. Tea khatir kitlo vell lagot hem-ui sangunk zaina. Rosteancher khori xist yeum porian tannim jiv golleak lavun vavurchem poddtolem. Kiteak....
 .... . rosteancher bexistin cholovpeank yeradariche nem' pallche mhunn khobor astana-i te pallche mhunn tankam kednach pottunk na. Ani zankam te zanna zaun-ui pottunk nant, tankam zagear haddpak khub vell... nhoi kall sortolo. Khub sosnnikayechem kam' tem. Eke ratin ani eke vatin faleam zaina mhonntat toslem!
 Posted by Goa-World. COM at 10:52 PM No comments:
'Readymade' Novem Voros?
 SON'VARACHIM SUNGTTAM:
'Readymade' Novem Voros?
 Aiz Janerachi Poili tarik. 2011 Vorsacho Poilo ani Novo dis. Amchea jivitant aichean anik eka Novea Vorsak survat zalea mhunn ami mandtanv. Novem Voros mhonnina fuddem amchea monant bore-borech vichar ghollpak lagtat. Sogllem borem-borench amchea monant ghunvta. Novem Voros mhonntoch amchea monant tea disa novim chintnam-vichar xizpak lagtat. Khorem mhonnlear, amich te borea monan ghollytanv. Tea khatir ami novem-novem ulovnk suru kortanv. Hea disak, amchem bhailem rup legit ami novem kortanv. Ani tednam amkam, nigtench karkhanneantlean toyar zavn ailolea dhovea, koslench khot naslolea dhoveach lugtta porim amchem jivit dhovem ful'l koxem dista. Ani heach borea-dhovea monan, upatt umedin sabar nichev korpak toyar zatanv. Ekdom' bori gozal mhonnchi poddta!
 "2011 Novem Voros amchea jivitant kitem borem ghevn yevpachem asa oxem tuka dista? " Iskolant porikxa lagim pavtoch, porikxek khuincho proxn yetolo kai mhunn ekameka lagim vicharun xikpi parkunk bhonvtat toxim, kal eka vollkichean gozali kortana mhaka vicharlem. Kaim proxnank khuim zapo asat oxeo distat, punn khoreponnim teo asonant. Hich got mhaka tachea tea proxna vixim disli. Ani rati khattir nhidun astana, tachea tea proxnan mhaka oddit-oddit chintnanchea somdirant vhelo.
 Toxem pollevnk gelear, khuinchench Novem Voros amkam 'readymade' oxe ritin kitench borem ghevn yena. Novea Vorsak kivam her dobajeank ami 'readymade' khubxem kitem ghetanv toxem Novea Vorsant 'readymade' oxem kainch guntun vo manddun dovorlelem asona. Dor Novea Vorsant jem kitem ami boreponn anvddetanv tem amche bhitor toyar korchem asta, ani uprant tem kortubanchea rupan bhair kaddchem asta. Amchem jivit jiyetana ami tor khinna khinnak borem yevjilem, borem anvddelem ani tem tea rupan bhair kaddlem zalear, "Novem Voros amchea jivitant kitem borem ghevn yevpachem asa" hachi ami, ghora bosun nustekar koslem nustem ghevn yetolo kai mhonnit vatt pollet boschi poddta tosli goroz upraspachi na.
 Ji zat uloyta ti khuim monis zat,, ani ji uloyna ti mon'zat. Mon'xa ani mon'zati modli ontor hich oxem mhonntana ami sabar pavtti vachlam ani aikolam. Khorea bhangarachi porikxa korunk xettik tem kosak lavchi goroz poddta toxi, he gozalichem khoreponn zanna zavnk amkam tokli foddpachi goroz na. Mon'xak mon'zati poros vegllo rochla zalear, dubav nastana borem kitem, ani vankddem kitem hachi taka zannvay asa hem sot ami mandun ghetanv. Zalear, borem vo vaitt ghoddta taka zababdar mon'zat nhoi, monisuch asa hem konn-ui dolle dhampun sangtolo. Dusrea orthan, Novem Voros voros-uibhor novem korunk, boreponnachem korunk tachim sutram-yontram mon'xacheach hatant asat oxem mhonnchem poddta. Zoso monis aplo sonvsar choloytolo toso to choltolo, zoso to ghoddoytolo to toso to ghoddtolo. Pettoylole vatik legit palonk karonn asta. Toxi khuinchich gozal apo-ap cholona vo ghoddona. Dor ek gozal ghoddpa fattlean karonn asta. Ani hech nodrentlean Novem Voros legit boreponnachem zavpa fattlean karonn asta. Monisuch tache fattlem tem karonn mhonnpak kosloch porvanno vo lisens kaddchem poddona.
 Dor eka mon'xachea monant jem xiztolem tench to uloytolo, ani fuddem vochun kortolo. Tachea chintnam ani kornneam pormannem tachem puray voros borem vo vaitt tem toch ghoddoytolo. Novea Vorsa disa, Russientle nagrik zoxe 'Father Frost'-achi vatt tellun ravtat, toxem aplea hatant aslolem Novem Voros koslem boreponn ghevn yetolem tem dolleant tel ghalun pollet ravpachi taka matui goroz poddchi na. Karonn tea vorsacho porzollit fuddar tachea hatant asa! Tea vorsak ani kallak rup divpi toch dhoni asta!
 Sogtteanchea mona-kallazamni orthabhorit ani folladik Novea Vorsache anvdde nixeunk anvddetam. Novea Vorsachim porbim!
 Posted by Goa-World. COM at 6:05 AM No comments:
"Oxem kitem? Dhuvek sorkarich ghov kiteak zai? ! Dusro kiteak naka? " Hanv.
 "Dusreanche nokrianchi khatri asona. Tankam kednam kamavele kaddun uddoyt mhunn sangunk zata? Kaddun uddoyle zalear poddlo mum sonvsar varear? " Ti atm-visvasan uloyli.
 "Baba, monis jivitant ek pavtt kazar zata. Mhonntoch, chintun panvlam marchim poddtat. Ani soglea avoy-bapayank aple kazari dhuvecho fuddar tichea ghovachea ghorant sodanch surokxituch aslolo zai nhoi? Zalear, mhoje dhuve khatir sorkari kam' korta toslo cheddo hanvem sodlo zalear tantum kitem vaitt asa? " Tinnem anik-ui fuddem vochun aplem mon ugtem kelem.
 "Punn okosmat tuje dhuvek konn eka tarvotti cheddeachi soirigot aili zalear tum tika tache kodde kazar korchi na? Tarvotteanchi zodd bori asta, ani tuje dhuvek tum sodta ti khatri ani surokxa-i bori melltoli. " Hanvem tichea monantlem anik-ui chintop bhair kaddpachea hetun vicharlem. Zalear tinnem mhaka kitem sangchem?
 "Polle baba, kazar zalo mhonntoch ghov-bailen zatat titlim vangdda asop borem. Bail hanga, ani ghov nov mhoine tarvar... bailek jednam ghovachi goroz asta tednam to tika mellona... ghovak bailechi goroz asta tednam ti taka mellona.... Bailechea jivitant oddchonneo-proxn uprastat tednam tankam fuddo korunk eke bailek aplea ghorkarachea sangatachem boll ani tenko zai asta... Tea khatir ghov sodanch sangata asop borem... Hem kitem?
 Nov mhoineamni ghov tarvar thaun yeta, ani soiro koso ghora ravun kaim satolleamni porot veta. " Adinch sogleo zapo toyar korun dovorlole porim ti matui vell ogddaynastana uloyli.
 Mhaka tiche kodde he babtint anik gozal korunk naka asli. Tea khatir, chalu vixoyacher uloupachem hanv thoinchea thoinch bond kelem. Ti tor sorkari nokri korpich zanvoym zai mhunn hott dhorun bosloli.
 Ti uloytali te porim tichea monant 'fokot sorkari nokri korpi zanvoym mhoje dhuvek kazari jivitant sukhi dovrunk xokta' hi kolpona tichea monant mozbut ghor korun asli. Punn xevott meren mhaka ek gozal somzoli na - hika tor fuddem vochun dhuve khatir sorkari nokri korpi cheddo mellona zalear, hi dhuvek ankvaruch dovortoli kai?
 Posted by Goa-World. COM at 10:20 PM No comments:
EKA DISACHO GÕYKAR ?
 SON'VARACHIM SUNGTTAM:
EKA DISACHO GÕYKAR ?
 Novembrache 16ver ani 17ver, 2010 Kuveitt xarant bhou dobajean, ghonnghonnan ani obhimanan Gõykaranchi Vixiv Porixod 2010 (Global Goans Convention 2010) zali. Jea hetun ti ghoddoun haddli, tacho hetu vevosthit ritin ani sufollponnim xarti pavtolo vo na tem kollpak vatt na. Fattlea-i vorsamni Gõyam bhair, pordesant osleo Gõy-Gõykarancheo porixodo zaleat. Tench kiteak? Dor vorsa, Agostache 20ver, kherit bhaxen Pordesantle Gõykar WORLD GOA DAY monoytat. 2000 vorsa thaun ho Dis monovnk survat zali. 1992 vorsa, Konknni Bhas Bharoti Ghottnneche Attve Vollerint aspavli tea nimitan WORLD GOA DAY pordesant zolma ailo. Mhonnche, ho Dis monovpak laglear 10 vorsam bhorlim. WORLD GOA DAY hea mathallea khal pordesantlea sogott Gõykaramni ekttaim yevn apli osmitay, sonvskrutay, bhas, porampora, songit, jevonn-khann, itihas, sonvskrutik daiz, adi. somarombhun, tantuntlean Gõykarponnacho obhiman jito-jivo korop,ani to fuddle pillgek-ui rakun-samballun dovrop, ho to Dis monovpa fattlo hetu asa. Sonvsarache fattir, zoxe porim, Canada (Toronto, Vancouver, Quebec, Montreal, Calgary), Australia (Melbourne, Brisbane, New South Wales), New Zealand, United States (New York, LA, New Jersey, Houston, California), Kenya, Mombasa, Tanzania, Mozambique, Dar es Salaam, Zanzibar, Tanga, Modli Udent, Purtugal, Spain, Pakistan, Jermani, Mumboi anik her sabar desamni, je Gõykar nokri kortat te sogle ekttaim yevn ho Dis monoytat. Pordesant utpon'n zalolea hea hetuk dhorun Gõyant-ui ho Dis monovpacho proyotn zala, punn pordesant monoytat tea panvddeacher, ani titlea nettan nhoi.
 Pordesantlea Gõykarancho WORLD GOA DAY monovpa fattlo hetu bes-boro asa. Pordesant ravn ho Dis tim motte umedin ani obhimanan somarombhtat hi-ui ekdom' bori gozal. Punn proxn yeta to ho - Gõykarponn eka disan somarombhun sompoum yeta? Vorsantlean ek pavtt - WORLD GOA DAY - ghonnghonnan monoun, uprant urlolea disamni Gõykaranchea Gõykarponnachem kitem?
 Romi lipientlean Konknnichi udorgot zavchi mhunn, Gõyant Dalgado Konknni Akademi vavurta. Tech hetun, he Akademicheo khubxeo karyavolleo zatat. Akademicho sekretar hea natean, hea karyavollinchi khobor khobram-potrancher uzvadda yevche khatir, mhaka ti toyar korchi poddta. Khobram-potrank dhaddtana, Gõykaram meren pavpi khubxea website-ink-ui hanv ti khobor dhaddun ditam. Ek pavtt, oxich hi khobor, pordesantlea eka nanvostea Gõykarak-ui dhaddloli. Tednam tannem mhaka oxi zap boroyloli - "Dear Jose, we should always work hand in hand. " Pordesantlea Gõykaramni ani Gõychea Gõyant aslolea Gõykaramni sangatan, hatant hat ghalun vavrunk zai, oso hanvem to orth ghetlo. Dusrea utramni, pordesantle ani Gõyantle Gõykar, osmitay, sonvskrutay, bhas, porampora, songit, jevonn-khann, itihas, sonvskrutik daiz, adi. nodrentlean sangatan vavrinant.
 Khorem! Pordesant zoim Gõykar asat, te Gõykaranche zunve zaleat. Tanchem tem Gõykarponn tanchea rabiteache ani vavrache xime purtench. Thoim te ap-aple porim, sabar rupamni Gõykarponn samballpacho ani jitem-jivem dovorpacho khub thokos ghetat. Punn tanchea tea Gõykarponnacho som'bond Gõychea Gõyam kodde khuincheach rupan zoddlolo disona. Dekunuch, sonvskrutay, bhas, porampora, itihas, sonvskrutik daiz, adi. nodrentlean pordesantlea Gõykaranchem Gõyak vhoddlexem yogdan favo zalolem disona.
 Pordesantlo Gõykar pordesant astana sabar ritimni aplea Gõykarponnachi niga gheta zalear, titloch taka Gõychea apleponnacho husko ascho poddtolo; ani tech apleponnantlean ani huskeantlean tannim Gõyak pordesantlean favo tem yogdan divpachi goroz astoli. Poristhiticher nodor marlear, tankam hi goroz azun-ui bhasunk na mhonn disun yeta. Dekunuch, pordesantlo Gõykar Gõyant yeta tednam, pordesant astana WORLD GOA DAY osmitay, sonvskrutay, bhas, porampora, songit, itihas, sonvskrutik daiz samballpachea jea hetun to monoyta, tea vixoyam vixim hanga tannem koslich bhasabhas vo khottpott keloli disona. WORLD GOA DAY-a nimitan to je-je vixoy somarombhta tea vixoyancheo sonvstha Gõyant asat. Bhaxechi asa, sonvskrutayechi asa, daizachi asa, songitachi asa. Punn hea sonvstham kodde tannim som'bond zoddlolo, bhasabhas ani gozal keloli vo mon ghalolem matui disona. Oxe poristhitint, pordesant ravn vorsantlean ek dis WORLD GOA DAY monovop hem khub sompem ani nanvachem koxem dista.
 Konknni bhas Ghottnneche Attve vollerint gelolea nimitan WORLD GOA DAY monoytat mhonntoch, pordesantlea Gõykaramni aple osmitayechem protik (khunna) aslole Konknni bhaxe khatir khubxeo gozali korum yetaleo. Konknni bhas sorvangi fulche khatir bhaxechea nanvan ani bhaxe udexim Gõychea Gõyant bhaxeche, sonvskrutayeche, daizache mellave ghoddoun haddpachi kolpona ghevn fuddem yevnk azun-ui vatt meklli asa. Pordesant zo eka disacho Gõy Dis monoytat, tache poros anik-ui khubxe, sonvsarbhor ximpoddlolea Gõykaranche som'bond mozbut korpachem, eka unchlea panvddear tancho ekvott ghoddovpachem ani tantuntlean bhaxechim, osmitayechim ani Konknni sonvskrutayechim pallam-mullam okhondd zatat toslem kitem-i korpacho vichar pordesantlea Gõykaranchea ekvottan ani sangatan zavpachi goroz asa.
 - Vhoilo lekh, Global Goans Convention-Kuwait 2010' 'Yadostik' (Souvenir) Pustokacher uzvaddak haddla.
 Posted by Goa-World. COM at 1:22 AM No comments:
Ho Koslo Obhiman ani Svabhiman?
 SON'VARACHIM SUNGTTAM:
Ho Koslo Obhiman ani Svabhiman?
 Gõyantlea Gõyant kednam-i purtugezancho ul'lekh zata tednam, Gõyantlea kaim lokak osoch, orth naslolo ani sanje pejek upkarona toslo boball korun dista. Toxem pollevnk gelear, tancho to ornneantlo boball oxench mhonnchem poddtolem.
 Gõy rajyantlea kaim xarantlea ani ganvchea rosteank vo imarotink purtugez nanvam asat. Itlim vorsam hea purtugez nanvancho vapor zait fuddem aila. Aiz teach nanvan tea rosteank vo zageank vo imarotink vollkotat. Dhormancho bhed-bhav korinastana, Gõyantlea khubxea lokamni tim nanvam mandun ghetlim. Tancho vapor kelo. Azun-ui vaportat.
 Punn itlea kalla uprant, Gõyantlea kaim zonnank atam vochun, tanche zannte pirayer, tea rosteanchim vo zageanchim vo imarotinchim purtugez nanvam bodlunk zai oxem dista. Tornne pirayer, kuddint rogtacho fors aslo tednam him nanvam bodolchim oxem tankam kednach dislem na. Khorem mhonnlear, te-ui itle kall tinch nanvam vaprun itlea meren ailole. Punn atam okosmat tankam tea nanvanchi bexttich addkholl zalolea porim dista. Dusreank konnak tachi addkholl na thoim, hankam addkholl asa dista.
 Purtugezamni Gõycher 450 vorsam raj choloylem. Gõykarancher tannim zulumponn choloylem. Gõykarank tannim khubuch tras kele. Dekun, tanchem kitench vaprop na, oxem tea dhormvadi Gõykaranchem mot asa. Dekunuch te Gõyant aslolea rosteanchim vo zageanchim vo imarotinchim purtugez nanvam bodlunk zai mhonn boballtat. Punn purtugezanchi ji chal-rit apunn palltat ti mat soddun divnk raji nant. Dekik, konn eklo advogad apnnak Gõycho ani desacho obhiman ani svabhiman asa mhonnit purtugezancher vikh onkhta, tednam to mat purtugezamni haddloli sutt nhespachi chal soddun dina.
 Khuinch nhoi zalear, korttache panvdde tori choddtana to sutt aplea angar choddoyta. Konn eklo svotontr soinik, eka dobajeache machier purtugezamni haddlole butt ghalun purtugezancheruch utranche far xevttita. Oxeo anik-ui khub dekhi asat.
 Purtugezanchi apnnak 'allegry' zalolea porim sovongam korpi hea Gõykarank, disonk naka aslem tache poros-ui khub pavtti purtugez tankam porki distat. Tannim haddloli bhas ani te bhaxechim okxoram-i tankam porki distat. Punn te inglez bhaxechim okxoram vaprun aplim nanvam, vo aplo koslo-i vevhar kortana tankam koslench porkeponn disona. Inglez hi porki bhas mhunn hanche modlo konn-ui eklo, Gõyant uzvadda yevpi inglez disallem vachinastana asa hoi?
 Aiz purtugezank gallio ghalpi he lok, itlo kall kiteak ogi asle tem zanna zavpacho proyotn korun-ui somzona. Itlench nhoi, Gõyant jednam Purtugez Konsuldad (Consulate) zali, Fundacao Oriente suru zali, tednam he lok khuim nhiden bhormetale kai oso sobhavik ritin proxn ubo zata. Itlench nhoi, dor vorsa, Gõychi ek nanvosti kolej, Ponnje Kala Akademint Purtugez gitanchi spordha ghoddovn haddta tednam, tache add nixedh marunk he lok khuim sanddlole astat kai? Tednam tancho Gõycho obhiman ani desacho svabhiman Gõyche khuinche nodint - Mandovi kivam Zuari - buddlolo asta kai? Gõycho kitlo lok aplea potta khatir purtugalak veta. Tednam, Gõychea Gõyant, tanchea pottachi vevostha zata tosleo nokreo divn, he lok tankam purtugalak vochpache kiteak addavnk fuddem soronant kai?
 Aiz kall bodol'la. Aiche pillgechem mon odik rundayen ani meklleponnan vichar korta. Taka lagun, xakek upkarona toslim hea bhou thoddea purtugezam add ulovpeanchim vaingim aiz tim aplea kanank bandun ghenant. Tanchea hea 'outdated' vicharank tim mol-mhotv dinant. Tanchea tea orth naslolea vicharamni ghuspun ravlear, apunn fuddem pavchim nant hachi tankam bes-bori khobor asa. Dekunuch, Purtugezanchi chal apnnavn purtugezankuch vaitt mhonnpi hea lokamni apli 'contradictory' jinn tharear ghalpachi goroz asa. Tharear mhunn ghaltole koxe? Ek pãym pavla fonddant!
 Posted by Goa-World. COM at 8:38 PM No comments:
Vattar Bodlot, Gõykar Bodolcho Na !
 SON'VARACHIM SUNGTTAM:
Vattar Bodlot, Gõykar Bodolcho Na !
 Kornattokachea Karwar, Supa ani Joida vattarant khubxe Gõykar vosti korun asat, oxem svota heach vattarantle lok sangtat. Apunn Konknni ulovpi Gõykar lok hem-ui te sangunk fattim soronant. Aplim pallam-mullam Gõyant asat dekun , he tin-ui vattar Goyant vilin (merge) korche mhunn hea vattarantlea lokachi khorayen magnnim asa. Apunn koxe nizache Gõykar asat tem dakovnk apnna kodde itihasik purave asat, oxem-i te sangtat. Voile tin-ui vattar Gõyant vilin korpacho tancho hott itlo khor zala, tea atam aplem hem magnnem ghevn Suprim Korttachea darar pavleat. Tanche he khuxek ani magnnek Kon'nodd lokancho virodh asa. Te nodrentlean tannim andolan-ui choloylam.
 Toxem pollevnk gelear, Gõyam bhair aslolea Gõykaranchean, apunn jea-jea zagear vosti korun asat, thoimsor ravn-ui aplem Gõykarponn, apli osmitay, apli vollok samballum yeta. Je monis aplea ganv-ghora pasun pois asat, te khuim sodanch apleo chali-riti, vollok, osmitay odik bore bhaxen samballtat ani tigovn dovortat. Tea khatir, Karwar, Supa ani Joida vattaramni vosti korun aslolea Gõykaramni apunn jea zagear vosti korun asat thoinch aplem Gõykarponn adim pasun chalik laylolem toxem chaluch dovorpachi goroz asa. Itihasik karonnak lagun, hea Gõykarancher Gõyam bhair vochpachi palli aili asum-ie. Tea khatir te thoim khub vorsam vosti korun asat. Punn atam vochun, tea vattaramni sogle Gõykaruch asat mhunn te zage Gõyant vilin kor mhonnop, kaideak dhorun asa oxem disonam.
 Aiz meren je Gõykar Gõyam bhair asat tankam Gõykaramni bhairavnk nant. Te Gõychea khuinchea-i konnxak asum, tankam svotachea Gõykaramni kednach porki lekhunk ani vagovnk nant. Konknni bhaxechea dhagean te sodanch som'bondan ani ekvottan ravleat. Tech nodrentlean, Gõyche xime bhair aslolea Karwar, Supa ani Joida vattarant vosti korun aslolo Gõykar ani Konknni monis, Gõy rajyantlea Gõykarank porki disona, dusrea vattarantlo disona. Osmitayechem sut aslole Konknni bhaxe udexim Gõykaramni tankam sodanch apleponnan vagoyleat. Te Gõychea xezareak asun-ui, tanche kodde uloytana-misoll zatana tankam xezari koxe kednach disunk divnk nant. Aplech mhunn vagoyleat. Hachem khoreponn Konknni Sommelonam ani Porixodo zalolea vellar konnak-ui disle bogor ravnk na.
 Apnnak Gõykar ani Konknni monis mhunn sogleamni vollkololem zai dekun, Karwar, Supa, Joida he vattaramni ravpi Gõykaramni te vattar Gõyant vilin korpachem andolan korche bodlek, hea vattaramni jeo karyavolleo ani hal-chali asat ani zatat teo tannim Gõyam meren haddum yetat. Hech nodrentlean Gõykant ravpi aplea sangateank tannim apunn vosti korun aslolea vattaramni koslea-i nimitan yo-voch korpachi sondi divn, Gõykarponnachem natem, som'bond ani vangddach bhas samballop hem khub xanneponnachem thartolem. Tantuntlean, Karwar, Supa, Joida hea vattaramni ravpi Gõykar,aiz je aple apunn porkeponn bhogtat, teo porkeponnacheo tancho bhavna-i pois zatoleo.
 Tednam, tankam apunn ravtat te vattar Gõyant vilin korche khatir, andolan ani korttache panvdde choddpachi-i goroz poddchi na. Taka lagun, aiz thoimsor he vilin korpache gozalik lagun Kon'nodd lokachea monant-ui kodduponn nirmann zalam, ani tea nimitan dusmankayecho goddbodd cholta, to-ui khuim tori bond poddtolo.
 Vattar Bodlot, Gõykar Bodolcho Na !
 Kornattokachea Karwar, Supa ani Joida vattarant khubxe Gõykar vosti korun asat, oxem svota heach vattarantle lok sangtat. Apunn Konknni ulovpi Gõykar lok hem-ui te sangunk fattim soronant. Aplim pallam-mullam Gõyant asat dekun , he tin-ui vattar Goyant vilin (merge) korche mhunn hea vattarantlea lokachi khorayen magnnim asa. Apunn koxe nizache Gõykar asat tem dakovnk apnna kodde itihasik purave asat, oxem-i te sangtat. Voile tin-ui vattar Gõyant vilin korpacho tancho hott itlo khor zala, tea atam aplem hem magnnem ghevn Suprim Korttachea darar pavleat. Tanche he khuxek ani magnnek Kon'nodd lokancho virodh asa. Te nodrentlean tannim andolan-ui choloylam.
 Toxem pollevnk gelear, Gõyam bhair aslolea Gõykaranchean, apunn jea-jea zagear vosti korun asat, thoimsor ravn-ui aplem Gõykarponn, apli osmitay, apli vollok samballum yeta. Je monis aplea ganv-ghora pasun pois asat, te khuim sodanch apleo chali-riti, vollok, osmitay odik bore bhaxen samballtat ani tigovn dovortat. Tea khatir, Karwar, Supa ani Joida vattaramni vosti korun aslolea Gõykaramni apunn jea zagear vosti korun asat thoinch aplem Gõykarponn adim pasun chalik laylolem toxem chaluch dovorpachi goroz asa. Itihasik karonnak lagun, hea Gõykarancher Gõyam bhair vochpachi palli aili asum-ie. Tea khatir te thoim khub vorsam vosti korun asat. Punn atam vochun, tea vattaramni sogle Gõykaruch asat mhunn te zage Gõyant vilin kor mhonnop, kaideak dhorun asa oxem disonam.
 Aiz meren je Gõykar Gõyam bhair asat tankam Gõykaramni bhairavnk nant. Te Gõychea khuinchea-i konnxak asum, tankam svotachea Gõykaramni kednach porki lekhunk ani vagovnk nant. Konknni bhaxechea dhagean te sodanch som'bondan ani ekvottan ravleat. Tech nodrentlean, Gõyche xime bhair aslolea Karwar, Supa ani Joida vattarant vosti korun aslolo Gõykar ani Konknni monis, Gõy rajyantlea Gõykarank porki disona, dusrea vattarantlo disona. Osmitayechem sut aslole Konknni bhaxe udexim Gõykaramni tankam sodanch apleponnan vagoyleat. Te Gõychea xezareak asun-ui, tanche kodde uloytana-misoll zatana tankam xezari koxe kednach disunk divnk nant. Aplech mhunn vagoyleat. Hachem khoreponn Konknni Sommelonam ani Porixodo zalolea vellar konnak-ui disle bogor ravnk na.
 Apnnak Gõykar ani Konknni monis mhunn sogleamni vollkololem zai dekun, Karwar, Supa, Joida he vattaramni ravpi Gõykaramni te vattar Gõyant vilin korpachem andolan korche bodlek, hea vattaramni jeo karyavolleo ani hal-chali asat ani zatat teo tannim Gõyam meren haddum yetat. Hech nodrentlean Gõykant ravpi aplea sangateank tannim apunn vosti korun aslolea vattaramni koslea-i nimitan yo-voch korpachi sondi divn, Gõykarponnachem natem, som'bond ani vangddach bhas samballop hem khub xanneponnachem thartolem. Tantuntlean, Karwar, Supa, Joida hea vattaramni ravpi Gõykar,aiz je aple apunn porkeponn bhogtat, teo porkeponnacheo tancho bhavna-i pois zatoleo.
 Tednam, tankam apunn ravtat te vattar Gõyant vilin korche khatir, andolan ani korttache panvdde choddpachi-i goroz poddchi na. Taka lagun, aiz thoimsor he vilin korpache gozalik lagun Kon'nodd lokachea monant-ui kodduponn nirmann zalam, ani tea nimitan dusmankayecho goddbodd cholta, to-ui khuim tori bond poddtolo.
 Posted by Goa-World. COM at 2:45 AM No comments:
Subscribe to: Posts (Atom)
- ▼ 2015 (7)
- ► 2013 (42)
- ► 2012 (16)
- ► 2011 (20)
- ► 2010 (21)
- ► 2009 (26)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 